[pic] | KOMISIJA EVROPSKIH SKUPNOSTI |

Bruselj, 25.9.2008

COM(2008) 574 konč.

Predlog

SKLEP SVETA

o stališču, ki ga sprejme Evropska skupnost v okviru Odbora veleposlanikov držav AKP in ES, glede sklepa o dodelitvi sredstev iz desetega Evropskega razvojnega sklada Somaliji

(predložila Komisija)

OBRAZLOŽITVENI MEMORANDUM

Somalija je bila do druge polovice leta 1991, ko je bila strmoglavljena njena vlada, članica skupine afriških, karibskih in pacifiških držav (v nadaljnjem besedilu: AKP). Od takrat Somalija ni uspela vzpostaviti priznane vlade in zato ni mogla ratificirati Sporazuma o partnerstvu AKP-ES, sklenjenega med Skupnostjo, državami članicami in AKP, ki je bil 23. junija 2000 podpisan v Cotonouju in revidiran 25. junija 2005. Revidirani sporazum je po podatkih Generalnega sekretariata Sveta začel veljati 1. julija 2008. Člen 93(6) Sporazuma o partnerstvu AKP-ES določa, da se „Svet ministrov lahko odloči za posebno podporo državam pogodbenicam AKP iz prejšnjih Konvencij držav AKP in ES, ki v odsotnosti normalno vzpostavljenih vladnih institucij niso mogle podpisati ali ratificirati tega sporazuma“.

Na podlagi meril za dodelitev sredstev, sprejetih s Sklepom Komisije C(2007) 3617 z dne 1. avgusta 2007, so bila s Sklepom Komisije C(2007) 5223 z dne 30. oktobra 2007 oblikovana proračunska sredstva v višini 212 milijonov EUR za načrtovane dejavnosti (sredstva A) in proračunska sredstva v višini 3,8 milijona EUR za nepredvidene potrebe (sredstva B). Dodelitev teh sredstev mora potrditi Svet ministrov držav AKP in ES.

Države članice v Odboru Evropskega razvojnega sklada so 10. junija odobrile posebni podporni program za Somalijo za obdobje 2008–2013, v katerem so predstavljeni načrti, ki se bodo izvajali s pomočjo teh sredstev, in strateški dokument za Somalijo za obdobje 2008–2013, ki so ga pripravile države EU in Norveška.

Zato Komisija predlaga, da Svet sprejme priloženi sklep o stališču, ki se v imenu Evropske skupnosti sprejme v okviru Odbora veleposlanikov držav AKP in ES.

Predlog

SKLEP SVETA

o stališču, ki ga sprejme Evropska skupnost v okviru Odbora veleposlanikov držav AKP in ES, glede sklepa o dodelitvi sredstev iz desetega Evropskega razvojnega sklada Somaliji

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 300(2) Pogodbe,

ob upoštevanju predloga Komisije,

ob upoštevanju naslednjega:

1. S Sklepom Sveta ministrov AKP-ES št. 3/2001 z dne 20. decembra 2001[1] so bila v skladu s členom 93(6) Sporazuma o partnerstvu AKP-ES iz 8. in 9. Evropskega razvojnega sklada (ERS) dodeljena sredstva v višini 150 milijonov EUR za sodelovanje s Somalijo pri financiranju razvoja za obdobje do konca leta 2007. Ta določba Svetu ministrov omogoča, da dodeli posebno podporo državam pogodbenicam AKP iz prejšnjih Konvencij držav AKP in ES, ki v odsotnosti normalno vzpostavljenih vladnih institucij niso mogle podpisati ali ratificirati tega sporazuma.

2. S Sklepom št. 3/2007 Sveta ministrov AKP-ES z dne 25. maja 2007 o spremembi Sklepa št. 3/2001[2], so bila sredstva, dodeljena Somaliji, povišana za 39 milijonov EUR iz 9. ERS.

3. Revidirani sporazum o partnerstvu AKP-ES[3], vključno z večletnim finančnim okvirom za obdobje 2008–2013, ki sestavlja njegovo Prilogo Ib[4], je začel veljati 1. julija 2008. Člen 93(6) navedenega sporazuma se še vedno uporablja za Somalijo.

4. Za zagotovitev neprekinjene podpore prebivalcem Somalije je primerno, da se za ta namen za obdobje 2008–2013 dodelijo sredstva iz 10. ERS.

Somalija bi morala iz 10. ERS prejemati sredstva, primerljiva z državami AKP, ki so ratificirale Sporazum o partnerstvu AKP-ES. Če bi bila Somalija vključena v model dodeljevanja sredstev 10. ERS[5], ki temelji na merilih glede potreb in uspešnosti iz člena 3 Priloge IV k Sporazumu o partnerstvu AKP-ES, bi dodeljena sredstva znašala 212 milijonov EUR za kritje makroekonomske pomoči, področnih politik, programov in projektov v podporo osrednjim in stranskim področjem pomoči Skupnosti ter 3,8 milijona EUR za kritje nepredvidenih potreb, kakor so opredeljene v navedenem členu; za posebno podporo bi bilo treba zagotoviti enakovredne zneske.

5. Evropska skupnost bi morala podpreti dodelitev teh sredstev ERS Somaliji –

SKLENIL:

Edini člen

Skupnost je v okviru Odbora veleposlanikov držav AKP in ES glede dodelitve sredstev iz 10. ERS Somaliji sklenila podpreti priloženi osnutek sklepa Sveta ministrov držav AKP in ES.

V Bruslju, [...]

Za Svet

Predsednik [...]

PRILOGA

Osnutek Sklepa Sveta ministrov držav AKP in ES o dodelitvi sredstev iz desetega Evropskega razvojnega sklada Somaliji

SVET MINISTROV AKP-ES JE –

ob upoštevanju Sporazuma o partnerstvu AKP-ES, podpisanega v Cotonouju 23. junija 2000 in revidiranega v Luxembourgu 25. junija 2005[6], in zlasti člena 93(6) Sporazuma,

ob upoštevanju naslednjega:

6. S Sklepom Sveta ministrov AKP-ES št. 3/2001 z dne 20. decembra 2001[7] so bila v skladu s členom 93(6) Sporazuma o partnerstvu AKP-ES iz 8. in 9. Evropskega razvojnega sklada (ERS) dodeljena sredstva v višini 150 milijonov EUR za sodelovanje s Somalijo pri financiranju razvoja za obdobje do konca leta 2007, kar Svetu ministrov AKP-ES omogoča, da dodeli posebno podporo državam pogodbenicam AKP iz prejšnjih Konvencij držav AKP in ES, ki v odsotnosti normalno vzpostavljenih vladnih institucij niso mogle podpisati ali ratificirati tega sporazuma.

7. S Sklepom št. 3/2007 Sveta ministrov AKP-ES z dne 25. maja 2007 o spremembi Sklepa št. 3/2001[8], so bila sredstva, dodeljena Somaliji, povišana za 39 milijonov EUR iz 9. ERS.

8. Revidirani sporazum o partnerstvu AKP-ES[9], vključno z večletnim finančnim okvirom za obdobje 2008–2013, ki sestavlja njegovo Prilogo Ib, je začel veljati 1. julija 2008. Člen 93(6) navedenega sporazuma se še vedno uporablja za Somalijo.

9. Za zagotovitev neprekinjene podpore prebivalcem Somalije je primerno, da se za ta namen za obdobje 2008–2013 dodelijo sredstva iz 10. ERS.

10. Somalija bi morala iz 10. ERS prejemati sredstva, primerljiva z državami AKP, ki so ratificirale Sporazum o partnerstvu AKP-ES. Če bi bila Somalija vključena v model dodeljevanja sredstev 10. ERS[10], ki temelji na merilih glede potreb in uspešnosti iz člena 3 Priloge IV k Sporazumu o partnerstvu AKP-ES, bi dodeljena sredstva znašala 212 milijonov EUR za kritje makroekonomske pomoči, področnih politik, programov in projektov v podporo osrednjim in stranskim področjem pomoči Skupnosti ter 3,8 milijona EUR za kritje nepredvidenih potreb, kakor so opredeljene v navedenem členu; za posebno podporo bi bilo treba zagotoviti enakovredne zneske.

11. Svet ministrov držav AKP in ES je 25. maja 2007 privolil, da na Odbor veleposlanikov prenese svoja pooblastila za dokončanje pregleda posebne podpore Somaliji iz 10. ERS –

SKLENIL:

Člen 1

12. V skladu s členom 93(6) Sporazuma o partnerstvu AKP-ES se znesek v višini 215,8 milijona EUR iz rezerve za nacionalno in regionalno sodelovanje desetega Evropskega razvojnega sklada nameni za posebno podporo Somaliji. Od tega se:

13. 212 milijonov EUR porabi za institucionalno izgradnjo ter dejavnosti gospodarskega in družbenega razvoja, pri čemer se posebej upoštevajo posebne potrebe najbolj ranljivih slojev prebivalstva. Dodelitev teh sredstev se uvrsti v strategijo posebne pomoči;

14. 3,8 milijona EUR porabi za kritje nepredvidenih potreb, kot je nujna pomoč, če take podpore ni mogoče financirati iz proračuna EU.

15. Komisija prevzame naloge nacionalnega odredbodajalca za programiranje in izvajanje te dodelitve sredstev v skladu s členom 4(5) Priloge IV k Sporazumu o partnerstvu AKP-ES.

Člen 2

Evropska komisija naj sprejme ukrepe, ki so potrebni, da se ta sklep začne izvajati.

Člen 3

Ta sklep začne veljati na dan sprejetja.

V Bruslju, [...]

Za Svet ministrov AKP-ES

Predsednik Odbora veleposlanikov AKP-ES [...]

[1] UL L 56, 27.2.2002, str. 23.

[2] UL L 175, 5.7.2007, str. 36.

[3] UL L 209, 11.8.2005, str. 27.

[4] UL L 247, 9.9.2006, str. 22.

[5] C(2007) 3617, 1.8.2007.

[6] UL L 209, 11.8.2005, str. 27.

[7] UL L 56, 27.2.2002, str. 23.

[8] UL L 175, 5.7.2007, str. 36.

[9] UL L 209, 11.8.2005, str. 27.

[10] C(2007) 3617, 1.8.2007.